**Mark. 15:33, 34**

**“God het Hom verlaat vir jou!”**

*Andries Burger, GK Pinetown, 16 Februarie 2020*

*Sing: Lied 157:1, 2; Ps. 107:1, 20(T); Lied 292:1; Die borrel in my!; Sb. 5-1:1, 4, 7; Lied 396:1, 2, 3, 4*

Kinders

**<< Lees Mark. 15:1-47 >> en sing dan Sb. 5-1:1, 4, 7**

Ek kan my dit nie eens indink dat ŉ aardse pa met al sy foute so iets sal doen nie.

Hoeveel minder sou jy dit verwag van God wat Homself bekendmaak as die getroue beskermer met volmaakte liefde.

Hoe is dit dan dat ons pas gelees het hoe God sy Seun in die steek laat wanneer Hy in totale onskuld die allervreeslikste lyding moet deurgaan?

Toe Hy sy Vader die nodigste het – toe laat God Hom in die steek.

Erger nog – God self straf sy Seun met die allervreeslikste straf vir iets wat Hy weet sy Seun nie gedoen het nie!

 Nie per ongeluk nie – aspris. Dit was sy plan van die begin af.

Dit is wat die gelowiges in Hand 4:28 teenoor God getuig,

dat die Jode met Pilatus met die heidennasies saamgespan het teen Jesus –

 maar dat “*hulle alles gedoen het wat God vooruit beskik en besluit het.”*

Wat is die verskriklikste ding wat ŉ mens sekerlik maar kan doen? Is dit nie om die Seun van God te verneder, te mishandel en wreedaardig te vermoor nie?

Dit is wat hulle gedoen het – presies soos wat God besluit het dit moet gebeur, presies soos wat Hy dit laat gebeur het.

Dit was nie die duiwel of die sonde wat vir ŉ rukkie die oorhand gehad het nie.

 Natuurlik was dit sonde, maar God was soos altyd in absolute beheer.

Hulle het Jesus soos ŉ misdadiger in hegtenis geneem, keer-op-keer is Hy verhoor en uiteindelik ten spyte van sy totale onskuld tot die dood veroordeel aan die kruis.

Met ŉ gruwelike wraak in hulle het hulle Hom uitgejou en bespot, met minagting in sy gesig gespoeg, uitgetart en verneder;

hulle het Hom met ŉ gesel geslaan dat die vleis van sy lyf afgeskeur is sodat selfs van sy beendere sou uitsteek;

sonder ŉ draad klere aan het hulle Hom aan die kruis vasgespyker om in die moordende son te hang, as ŉ vervloekte is Hy aan ŉ hout opgehang.

Hoe verskriklik dit ook al was, sou dit egter nog baie, baie erger word.

In sy diepste nood – toe verlaat sy Vader Hom.

God verbreek die intieme, persoonlike gemeenskap wat daar van ewigheid af was tussen Vader en Seun. Hy draai sy rug op sy geliefde Seun.

 Wanneer Jesus sy Vader die nodigste het – draai Hy sy rug op Hom.

Meer nog, God laat Hom nie net in die steek nie,

Hy kom in verskrikking neer op sy Seun om Hom te verbrysel met die volheid van sy woede en wraak en straf vir die mens se sonde.

Soos ŉ goddelike laksman voltrek God sy oneindige toorn en ewigdurende straf vir ons sonde op Jesus Christus in daardie intense Godverlate marteling.

 Hy het die lyding van die hel ondergaan...

Waarom?

Jy sien, al was Jesus self absoluut onskuldig en sonder ŉ enkele krummeltjie van sonde, totaal gehoorsaam en volkome heilig – het Hy ons sonde op Hom geneem en daarom ook die straf op ons sonde*.*

 *21Christus was sonder sonde, maar God het Hom in ons plek as sondaar behandel sodat ons, deur ons eenheid met Christus, deur God vrygespreek kan wees” skryf Paulus in 2 Kor. 5:21.*

Petrus beskryf dit duidelik in 1 Pet.2: 22-24, 22”*Hy het geen sonde gedoen nie en uit sy mond het daar nooit 'n leuen gekom nie.”**23Toe Hy beledig is, het Hy nie terug beledig nie, toe Hy gely het, het Hy nie gedreig nie, maar alles oorgelaat aan Hom wat regverdig oordeel. 24 Hy het self ons sondes in sy liggaam aan die kruis gedra. Daardeur is ons vir die sondes dood en kan ons lewe in gehoorsaamheid aan die wil van God. Deur sy wonde is julle genees.”*

En Paulus in Ef. 1:7, *“7Deur die bloed van sy Seun is ons verlos en is ons oortredinge vergewe kragtens die ryke genade van God.”*

En as Hy die verskriklike prys van ons sonde klaar en volledig betaal het – dan is God regverdig en straf ons nie ŉ tweede keer daarvoor nie. Ons is volkome en vir ewig van sondeskuld en sonde slawerny bevry!

Die prys is betaal en ons staan voor God in Christus se volkome geregtigheid.

Jesus se volkome heilige en gehoorsame lewe, en sy betaling van ons sondeskuld aan die kruis word op ons rekening geskryf, sodat ons deur Hom en in Hom die *geregtigheid van God kan word.* (2 Kor. 5:21)

Dadelik toe die sondeskuld betaal is laat God die gordyn in die tempel skeur waarmee Hy gekeer het dat sondige mense nie in sy teenwoordigheid kon kom nie.

Elkeen wat deur Christus se offer gereinig is kan nou in Jesus se volle geregtigheid direk in God se teenwoordigheid wees – sonder tussengangers, self direk want Hy het deur Christus die skeiding weggeneem.

Sien jy God se oneindige liefde en barmhartigheid vir sondaar mense as Hy daar aan die kruis hang en in helse verlatenheid jou straf uitdien, sodat jy nooit deur God verlaat sal word nie?

Die liefde van die Vader vir jou om sy Seun nie te spaar nie, die liefde van die Seun om jou skuld met sy lewe te betaal, die liefde van die Heilige Gees om jou deel te laat kry aan hierdie verlossing deur die geloof wat hy in jou werk?

Hy het nie nodig gehad om dit te doen nie, Hy kon enige oomblik ŉ einde daaraan maak. Maar Hy het nie. *“11Ek is die goeie herder. Die goeie herder lê sy lewe af vir die skape.”* Dit was sy Jesus woorde in Joh. 10:11.

Maar hoor mooi – as jy nie in Christus glo nie is niks hiervan vir jou bedoel nie, dan sal jy daardie godverlatenheid self moet verduur vir ewig.

Wil jy nie maar oorgee en aanvaar wat God in die Bybel leer nie? Glo in Christus – al bring dit ŉ pakkie van verandering en lyding in hierdie lewe; maar in die ewigheid – net salige vreugde.

Wil jy nie ook soos die Romeinse soldaat erken dat Jesus die Seun van God en jou Saligmaker is nie?

Die verlossing van sonde en versoening met God deur Jesus se lyding, is net waar vir mense wat Jesus Christus in opregte geloof aangryp as enigste Hoop, Verlosser, Koning.

Nie sommer net sê jy glo nie, maar opreg glo met ŉ geloof wat jou lewe verander om nou reeds al hoe meer soos Jesus te lewe;

om ander lief te hê soos Hy hulle liefhet, om te vergewe omdat Hy vergewe of straf, om jouself prys te gee soos Hy het om ander te dien, om onreg te verduur soos Hy het, om al meer God se wet uit te leef soos Hy het.

Dis wat ons leer in 2 Kor. 5:15, *“15En Hy het vir almal gesterwe, sodat dié wat lewe, nie meer vir hulleself moet lewe nie, maar vir Hom wat vir hulle gesterf het en uit die dood opgewek is.”*

Het Jesus vir jou gesterf? Hoe sal jy weet, hoe sal jy kan seker maak?

As jy nie meer vir jouself lewe nie, as jy nie meer vir jou kinders lewe nie, nie meer vir jou land lewe nie, nie meer vir jou taal en jou kultuur en jou ras lewe nie, nie meer vir jou prestasies en sukses lewe nie –

 as jy vir Hom lewe, dan kan jy seker wees.

Jy hou nie op om vir jouself te sorg nie, of om jou kinders lief te hê en hulle te koester nie, om jou werk met ywer en oorgawe te doen nie, jou beste op skool te gee nie – dit is juis waar en saam wie jy vir Hom moet lewe.

Maar lewe soos Hy wil, om Hom altyd eerste te stel, om Hom altyd te laat heers oor wat jy doen en wat jy besluit. Laat die manier ho ejy jou tyd spandeer, jou woorde – alles wat jy doen – laat dit duidelik wys dat Hy die belangrikste in jou lewe is!

God die Vader het sy Seun verlaat en Hom gestraf vir die sonde van elkeen wat in Hom glo, Hy het sy geliefde Seun verlaat ter wille van jou en my redding en ons versoening met Hom.

God die Seun het die helse straf en lyding wat vir jou en my bedoel was vrywillig en in oneindige liefde verduur, sodat Hy ons met God kon versoek om by Hom totale vrede en ewige saligheid uit genade te ontvang.

God die Heilige Gees werk die geloof in elke gelowige en laat ons daardeur deelkry aan Jesus Christus en alles wat Hy bewerk het, Hy laat ons kinders van God word, Hy is by ons en soos wat ons in verwondering op Jesus fokus verander die Gees ons stadig-maar-seker om al meer soos Jesus te lewe.

Moenie langer wag en wonder nie, gryp Hom aan met ’n lewensveranderende geloof,

Lewe vir Hom wat vir jou gesterf het – dan kan en sal jy seker wees van jou verlossing

en dat jy saam met Hom in die paradys van die nuwe hemel en die nuwe aarde sal lewe – vir ewig...

Amen